Author: Učenik

Završna konferencija programa UP – UČENICI PODUZETNICI
i
predstavljanje - natjecanje učeničkih tvrtki
14. lipnja 2018. u 12 sati
OŠ Pavleka Miškine
Zagreb, Sveti Duh 24
O programu
Posjedovanje poduzetničkih vještina nije važno samo za uspjeh u poduzetništvu. Privatna inicijativa, detekcija problema, istraživanje tržišta, prezentacija, prodaja, kreativnost, komunikacija i inovativnost ključne su vještine za uspjeh u bilo kojem području ljudskog djelovanja današnjice.
Upravo zato nastao je program UP - Učenici poduzetnici. Riječ je o izvannastavnoj aktivnosti namijenjenoj učenicima viših razreda osnovnih škola, koja se zasniva na praktičnom radu kroz osmišljavanje poduzetničkih projekata. Program UP zamišljen je kao simulacija poduzetničkog inkubatora u kojemu se na strukturiran i procesno-orijentiran način preslikavaju tržišni uvjeti te razvijaju fiktivne tvrtke.
Trajanje programa iznosi 35 školskih sati kroz akademsku godinu. Na kraju godine učenički timovi sudjelu u natjecanju gdje predstavljaju svoje projekte i postignute rezultate. Ukratko, cilj programa UP jest kroz praktičan rad pridonijeti razvoju kreativnosti, inicijative, komunikacije te kritičkog i strukturalnog razmišljanja kod učenika.
Nositelji i koautori programa UP - Učenici poduzetnici su Udruga Dobar dan i tvrtka A-Link savjetovanje iz Zagreba. Ova konzultantska tvrtka specijalizirana je za edukaciju te razvoj obrazovne i karijerne konkurentnosti te uspješno pruža usluge domaćim i stranim klijentima. Jedan od predavača i mentora u programu je konzultant i direktor tvrtke A-Link savjetovanje Ante Lučić (MLB) – ujedno i ponosni bivši učenik Osnovne škole Pavleka Miškine. Udruga Dobar dan iz Zagreba svojim djelovanjem nastoji pokrenuti pozitivne društvene promjene na području obrazovanja, kulture i razvoja civilnog društva nudeći kvalitetne programe i projekte upravo djeci i mladima.
Tijekom provedbe pilot verzije programa UP u školskoj godini 2017./2018. sudjeluje 30-ak učenika 6. razreda podijeljenih u 6 poduzetničkih timova. Program provode Ante Lučić iz tvrtke A-link savjetovanje, Irena Donaj iz Udruge Dobar dan i Nikolina Hajduk Matovina, učiteljica iz OŠ Pavleka Miškine.
Ohrabreni rezultatima pilot projekta, Udruga Dobar dan i A-Link savjetovanje planiraju nastaviti s UP-om i sljedeće školske godine u ovoj i mnogim drugim školama kako bi omogućiti pohađanje programa većem broju učenika u Hrvatskoj i tako doprinijeli reformi hrvatskog obrazovanja i spremnosti učenika na izazove u 21. stoljeću.
Tvrtka: SMMAD
Projekt: Školski portal "Pavlekica"
Kolege iz tvrtke SMMAD nisu zadovoljni ni izglednom niti sadržajem postojeće školske web stranice. Vjeruju da učenicima i djelatnicima OŠ Pavleka Miškine mogu ponuditi nešto mnogo bolje. Tim SMMAD smatra kako je školi potreban dinamični i moderno dizajnirani portal, a ne statična i zastarjela web stranica. Proveli su istraživanje koje pokazuje kako gotovo 20% učenika nikada nije posjetilo školsku web stranicu, 40% nije zadovoljno njenim izgledom, dok svi posjeduju mobilne uređaje i imaju pristup internetu. SMMAD je razvio demo verziju portala "Pavlekica" i žele započeti suradnju s drugim zainteresiranim učenicima-novinarima i informatičarima kako bi proizvodili sadržaje koji će prije svega biti zanimljivi učenicima.
SMMAD čine:
Sara Meštrović - direktorica
Ante Branko Ivkošić - direktor komunikacija
Maja Čevra - financijska direktorica
Magdalena Pongrac - marketing managerica
Klara Georgievski - produkt dizajnerica
Tvrtka: LMLMA
Projekt: Flourescentni žniranci
Kad je u pitanju odijevanje tim LMLMA primijetio je kako ljudi većinu pažnje posvećuju svemu osim žnirancima. Vjeruju kako se i vezice mogu učiniti zanimljivijima i korisnijima! Proveli su istraživanje tržišta te saznali kako 80% ljudi nosi obuću sa žnirancima te kako više od 60% učenika voli kričave boje, od kojih je plava najpopularnija. Kupili su flourescentnu boju i izradili prvi prototip prema željama ispitanika. Kako bi nastavili proizvodnju i prodaju potrebni su im materijali poput običnih bijelih vezica i flourescentnih boja. Osim estetike i modnog izričaja, složit ćete se da kričavi flourescentni žniranci mogu biti važan čimbenik sigurnosti (djece) u prometu!
LMLMA čine:
Luka Marenić - direktor
Ana Mesarek - financijska direktorica
Maja Škudar - produkt dizajnerica
Lucija Ribić - marketing managerica
Tvrtka: LAJK
Projekt: BFF - Sprej protiv neugodnog zadaha
Start-up tim LAJK može se pohvaliti jednim od rijetkih primjera uspješno odrađenog pivota. Naime, prvotna ideja bila im je proizvoditi sok u spreju koji bi se na isti način konzumirao. Nakon što su proveli istraživanje tržišta i shvatili kako proizvodnja spreja kao sokića nije poslovno održiva, odlučili su iskoristiti prikupljene informacije i modificirati proizvod. Tako se sokić u spreju pretvorio u sprej protiv lošeg zadaha. Sprej se sastoji isključivo od prirodnih sastojaka. Tim LAJK testirao je svoj prototip, prilagodio proizvod na temelju povratnih informacija i nastupio na Danima otvorenih vrata OŠ Pavleka Miškine. Prodali su pola proizvedene količine i izazvali solidan interes. Kako bi nastavili proizvodnju, potrebna su im ulaganja u materijale i sirovine.
LAJK čine:
Karla Beganović - direktorica
Ana Konjevod - marketing managerica
Jelena Grgić - produkt dizajnerica
Lora Lautar - direktorica komunikacija i prodaje
Tvrtka: SMOOTH
Projekt: Bath bombs & Lip scrub
Ova zanimljiva tvrtka proizvodi higijenske proizvode na prirodnoj bazi. SMOOTH želi revolucionarizirati način na koji djeca (ali i odrasli) pristupaju kupanju. Cilj je kupanje učiniti što zabavnijim i opuštajućim nakon napornog dana, a SMOOTH vam upravo to i omogućuje svojim proizvodima. Bath bombs (bombice za kupanje) i Lip scrub (smjesa za uklanjanje mrtve kože) u potpunosti su od prirodnih sastojaka, ugodno mirišu i obogaćuju vaše higijensko iskustvo! Nakon što je istraživanje tržišta pokazalo kako su njihovi vršnjaci doista zainteresirani za korištenje spomenutih proizvoda, SMOOTH je opravdao sva očekivanja na posljednjim Danima otvorenih vrata OŠ Pavleka Miškine kada su prodajom bath bombi i lip scruba zaradili više od 700,00 kuna!
SMOOTH čine:
Ana Ćurić - direktorica
Pablo Benko - direktor komunikacije
Kan Priselac Novačić - marketing manager
Marija Lučić - produkt dizajnerica
Ana Papić - financijska direktorica
Tvrtka: SWIP
Projekt: Školski dućan
Ekipa iz SWIP-a primijetila je da mnoga djeca izlaze iz škole i pretrčavaju cestu ne bi li kupili štogod za jelo u obližnjim pekarama i dućanima. S druge strane, nerijetko se dogodi da učenicima nedostaje školski pribor koji se često i lako izgubi. Provevši anketu među vršnjacima, SWIP-ovci su saznali koje bi proizvode učenici najviše kupovali te su već počeli razgovarati s potencijalnim dobavljačima (proizvođačima prizvoda). Također, u suradnji s ravnateljicom, tim SWIP je odlučio i o lokaciji trgovine unutar škole. Riječ je o praznom i neiskorištenom prostoru ispod stuba. Osim uvođenja dodatnog i korisnog sadržaja u Pavlekicu, školski dućan između ostalog će omogućiti i drugim timovima iz UP programa da lakše prodaju svoje proizvode. Kako bi se ideja do kraja realizirala, potrebno je uložiti u temeljnu infrastrukturu dućana (police, pregrade i sl.).
SWIP čine:
Samule Kišur Postružin - direktor
Petra Jakupak - direktorica komunikacija
Wanda Kovač - marketing managerica
Ida Sablek - produkt dizajnerica
Tvrtka: ROZI
Projekt: Video prijenos nastave za odsutne učenike
Tim ROZI čini kreativan dvojac. Odlučili su nešto učiniti za sve one učenike koji iz različitih razloga propuštaju nastavu. Njihova je ideja omogućiti odsutnim učenicima praćenje nastave putem video prijenosa (straminga). Proveli su detaljno istraživanje i došli do vrlo zanimljivih saznanja kad je u pitanju izostajanje s nastave i (ne)nadoknada propuštenog gradiva. Gotovo svi učenici izostaju, a različiti vremenski rasponi izostanaka gotovo su ravnomjerno zastupljeni. Glavni razlozi izostanaka su bolest, izvannastavne aktivnosti i privatni razlozi. Više od 80% učenika pokuša nadoknaditi gradivo posuđujući bilježnice od kolega, dok čak 10% ispitanika tvrdi da nikada ne uspije nadoknaditi gradivo. ROZI trenutno nemaju poslovni model jer najprije žele testirati proizvod i sukladno tome ga pripremiti za izlazak na tržište.
ROZI čine suosnivači i direktori Dan Šimek i Fran Ljubičić
GENERALNI SPONZOR
POKROVITELJ
ZLATNI DONATOR
SREBRNI DONATOR
Donatori prijatelji programa: Axilis d.o.o. - Anić Holding Plus d.o.o. - Sveučilišna Tiskara d.o.o. - Foto studio E
Članovi žirija: Ankica Kutle (Berlitz) - predsjednica žirija, Damir Sabol (PhotoMath), Sven Špehar (Sedam IT), Luka Fućek (Stemi)
Zahvaljujemo glavnom sponzoru, pokrovitelju, donatorima, članovima žirija te medijima i roditeljima OŠ Pavleka Miškine!
Brošuru pripremili učenici OŠ Pavleka Miškine
Zagreb, lipanj 2018.

Sedam IT je istaknuta tvrtka u krugu vodećih hrvatskih isporučitelja informatičko-komunikacijskih rješenja i usluga. Primjenom ekspertnog znanja u optimizaciji poslovnih procesa i podršci u odlučivanju i upravljanju omogućavamo korisnicima brzo i uspješno ostvarenje poslovnih ciljeva.
Naše poslovne aktivnosti temelje se na tri ključna elementa: znanju, upravljanju ICT resursima i integraciji.
Suradnjom sa svjetskim predvodnicima u definiranju, razvoju i primjeni otvorenih standarda i na njima zasnovanih rješenja i alata, Sedam IT omogućava njihovu primjenu kod naših korisnika istovremeno s naprednim svjetskim korisnicima. Tako osiguravamo ažurnu sukladnost, povezivost i usporedivost naših rješenja sa sustavima razvijenim širom svijeta.
Kvaliteta kao način rada - Etika i ljudske vrijednosti iznad svega Naši zaposlenici su naša snaga
S izazovom očekujemo Vaš posjet i mogućnost da zajednički primijenimo Vaše i naše ideje za poboljšanje Vašeg poslovanja.
Sedam IT d.o.o. | Koledovčina 2, HR-10 000 Zagreb
tel +385 1 2353 777 | info@sedamit.hr | www.sedamit.hr

Doživite zabavni faktor stranog jezika!
U Berlitzu Zagreb djeca mogu učiti engleski, njemački, francuski, talijanski i druge jezike Berlitz metodom.
Ukratko o Vašim prednostima kroz Berlitz Kids & Teens Programa:
• Pedagoško dokazan pristup za lagano, motivirajuće učenje
• Teme primjerene za dob i vrhunski materijali
• Male grupe koje vode posebno trenirani izvorni govornici
• Idealna priprema ili dodatak učenju jezika u školi
• Poboljšava mogućnosti zapošljavanja
U Berlitzu smo prepoznali da je zabava najbolji alat za motivaciju djece i tinejdžera.
Uvođenjem uzbudljivih igrokaza, jezičnih igara i tema primjerenih toj dobi, svi su naši jezični programi kreirani tako da su naši polaznici uključeni u svakom trenutku. Nema štrebanja vokabulara i gramatike!
Djeca i tinejdžeri su podijeljeni u male grupe ovisno o dobi (većinom 4-7, 8-11 i 12+) i prethodnom znanju. Naša strategija grupiranja potiče dijalog i stvara zabavnu i opuštenu atmosferu. Brzi uspjeh s Berlitzom jača osobnost, stvara samopouzdanje i otvara nove prilike - u školi i u budućoj karijeri.
Berlitz je svim članovima pobjedničkog tima UP – Učenici poduzetnici poklonio jednogodišnji tečaj stranog jezika po osobnom odabiru.
Jezični centar VOX MUNDI d.o.o. | Berlitz - Ilica 44, Zagreb
tel +385 1 4812 116 | berlitz-zg@berlitz.hr | www.berlitz.hr